Válságban a házassága? A TV2 sztárja őszintén vallott hullámvölgyeikről - Hazai sztár | Femina
Válságban a házassága? A TV2 sztárja őszintén vallott hullámvölgyeikről
Demcsák Zsuzsa és férje között voltak problémák, ám sikerült megoldaniuk őket.
A kritikusnak tartott hetedik év után a házastársak gyakran átértékelik kapcsolatukat, és bizony egyre többen akadnak, akik az esetleges problémák megoldása helyett a válás mellett döntenek.
A TV2 bájos műsorvezetője, Demcsák Zsuzsa is éppen hét évvel ezelőtt mondta ki a boldogító igent üzletember férjének, és mint a Hot magazinnak elárulta, az ő házassága sem problémamentes.
A tévés egyébként saját bevallása szerint nem tulajdonít különösebb jelentőséget a hetes számhoz fűződő babonának, hiszen férjével hónapokban mérve épp ennyi ideje ismerték egymást, amikor oltár elé álltak.
Kapcsolatukat pedig csak megerősítette a házasság, melyet két tündéri gyermekük, Benjámin és Tamara születése még szorosabbá kovácsolt.
Ám a rengeteg munka és a sport - Demcsák az UTE röplabdacsapatának igazolt játékosa - mellett egy évvel ezelőtt úgy érezte, alig marad ideje, ami pedig mégis akad, azt csak a gyerekeinek akarja szentelni. Sok volt a megszokás az életében - nem volt elégedett.
Soha nem akar elválni
- Minden szabadidőmet a gyerekeimmel akartam eltölteni, mintha eltűnt volna a kompromisszumkészségem, és egyre ingerültebb, türelmetlenebb lettem - nyilatkozta.
Ám szerencsére még időben felismerte, hogy baj van, és az utóbbi időben igyekszik minél több közös programot szervezni férjével, melyeken csak ők ketten vesznek részt.
- Egyértelműen házasságpárti vagyok, és büszke arra, hogy amikor néha könnyebbnek tűnne azt mondani, elég volt, mindig rájövök, hogy szeretem a férjemet, és vele akarok megöregedni, a válás szóba sem jöhet - tette hozzá Demcsák Zsuzsa, aki azt is elárulta, férjével újabb babán is gondolkodnak.